Situaţia veniturilor şi cheltuielilor statului, pe primele şase luni, nu este foarte bună. A spus-o premierul Mihai Tudose, iar cifrele de la Ministerul de Finanţe îi dau dreptate.

Statul a cheltuit, în prima jumătate de an, cu 6,3 miliarde de lei mai mult decât a reuşit să strângă din taxe şi impozite - cu 63% peste nivelul înregistrat în aceeaşi perioadă a anului trecut.

De exemplu, numai salariile bugetarilor au înghiţit mai bine de 33 de miliarde de lei, cu 19,5% peste nivelul din 2016.

În acelaşi timp, cheltuielile cu asistenţa socială au urcat cu aproape 10 procente.

Pe de altă parte, statul a încasat mai puţin din TVA şi impozit pe profit, deşi consumul a crescut.

Nici investiţiile, nu s-au ridicat la nivelul celor de anul trecut. Suma destinată proiectelor publice a fost cu un miliard de lei mai mică decât în prima jumătate a anului trecut.